钦定古今图书集成/理学汇编/学行典/第095卷 > 《张燕公读书堂》刘因
## 钦定古今图书集成/理学汇编/学行典/第095卷 > 《张燕公读书堂》刘因

阴壁下寒泉，阳崖隐深洞。想像张幽州，当年此弦诵。
遐情纳方寸，灏露惊宵梦。既有真积功，岂无致时用。
不然起绝学，犹当垂后统。济济唐开元，儒臣相伯仲。
文虽数燕许，名不并姚宋。遂令百世下，烟霞抱馀痛。
寻幽纵步贪，怀古清歌送。缅思白鹿翁，眼中见连栋。
兹山有道气，会遇或天纵。聊以咏今朝，白云不可种。